अमेरिका के राष्ट्रपति चुनाव में रिपब्ल‍िकन पार्टी के उम्मीदवार डोनाल्ड ट्रंप भारतीयों को लुभाने का कोई मौका नहीं छोड़ रहे. ट्रंप का एक वीडियो वायरल हो रहा है, जिसमें वो प्रधानमंत्री मोदी की नकल करते हुए कह रहे हैं- अबकी बार ट्रंप सरकार.

लोकसभा चुनाव के प्रचार में मोदी ने नारा इस्तेमाल किया था- अबकी बार मोदी सरकार. ये उसी की कॉपी है. हालांकि ट्रंप के इस वीडियो की सत्यता की पुष्टि नहीं हो पाई है. वीडियो का ऑडियो भी ट्रंप की आवाज से मेल नहीं खा रहा है. इस वीडियो में ट्रंप पहले हिंदुओं को दीपावली की शुभकामनाएं देते हुए कहते हैं हैप्पी दिवाली और उसके बाद कहते हैं- अब की बार, ट्रंप सरकार.

ट्रंप ने पीएम मोदी को बताया था महान शख्स

यह पहला मौका नहीं है, जब ट्रंप ने हिंदुओं और भारतीयों को लुभाने की कोशि‍श की है. दो हफ्ते हुए जनसभा में ट्रंप ने कहा था कि हम हिंदुओं और भारत से प्यार करते हैं. ट्रंप ने पीएम मोदी की भी तारीफ की थी. उन्होंने न्यू जर्सी में भारतीय समुदाय को संबोधित करते हुए कहा, 'प्रधानमंत्री मोदी एक महान शख्स हैं. अगर मैं राष्ट्रपति बने तो भारत, अमेरिका का बेस्ट फ्रेंड बनेगा.'

भारतीयों के साथ दिवाली मनाएंगी ट्रंप की बेटी

ट्रंप की बेटी इवानका भी भारतीयों के साथ करीबी बढ़ा रही हैं. इवानका वर्जिनिया में भारतीय-अमेरिकी समुदाय के साथ मंदिर में दिवाली मनाएंगी. इवानका बुधवार को चैनटिलि स्थित राजधानी मंदिर की यात्रा के दौरान इवानका ट्रंप भारतीय-अमेरिकी समुदाय के साथ दीपावाली मनाएंगी. राष्ट्रपति चुनाव को दो शीर्ष उम्मीदवारों के परिवार से किसी मंदिर में जाने वाली इवानका पहली सदस्य होंगी.